[{"text_idx": "#000008", "text": "Dyma stori annwyl am ferch ifanc sy\u2019n llwyddo i wneud un o\u2019r pethau anodda\u2019 sy\u2019n bosib: gwahaniaeth."}, {"text_idx": "#000009", "text": "Mae Erin yn gweld eira\u2019r gaeaf yn hardd iawn, ond mae hi hefyd yn teimlo\u2019r oerni. Mae hynny oherwydd nad oes gan ei rhieni ddigon o bres i gynhesu\u2019r ty\u0302. Er nad oes ganddyn nhw lawer, mae digon o gariad yn y ty\u0302 (ac mae hynny\u2019n bwysicach na dim dydi!) Ond, yn anffodus, fel y mae\u2019r teulu\u2019n prysur ddarganfod, tydi cariad ddim yn talu\u2019r biliau, ac mae\u2019n rhaid i\u2019r teulu adael eu cartref a symud i ben arall y ddinas i dw\u0302r o fflatiau."}, {"text_idx": "#000010", "text": "Mae\u2019r newid yn dipyn o sioc i Erin, ac mae hi\u2019n isel ei hysbryd am hir. Teimla mor anobeithiol - fel ei bod hi\u2019n diflannu o flaen ein llygaid. Dyna pryd mae hi\u2019n sylweddoli ar yr holl bobl eraill anweledig sydd o gwmpas ei chartref newydd."}, {"text_idx": "#000011", "text": "Ond pwy yw\u2019r bobl anweledig yma? Nhw yw\u2019r bobl sydd wedi cael eu gwthio i ymylon ein cymdeithas \u2013 y tlawd, yr henoed, mewnfudwyr, y digartref. Unrhyw un sydd ddim yn \u2018perthyn\u2019. Ca\u0302nt eu hanwybyddu a\u2019u hanghofio."}, {"text_idx": "#000012", "text": "Dyma pam mae syniad Tom Percival o droi\u2019n anweledig yn gweithio mor dda i gyfleu sut \u2018da ni methu gweld rhai pethau, neu\u2019n dewis peidio sylwi, neu troi ein cefnau arnynt. Meddyliwch- faint o weithiau ydach chi wedi cerdded heibio person sy\u2019n cysgu o flaen drws siop? Wnaethoch chi stopio i\u2019w gyfarch neu cerdded yn eich blaenau?"}, {"text_idx": "#000013", "text": "Er bod ei chartref newydd yn ymddangos yn llwm ar yr arwyneb, llwydda Erin i ddarganfod harddwch ymhobman o\u2019i chwmpas. Penderfyna ei bod hi\u2019n mynd i helpu, felly fe aiff ati i blannu blodau ac i wneud cymwynasau o amgylch y lle."}, {"text_idx": "#000014", "text": "Mae\u2019r gwaith celf yn arbennig. Dechreua\u2019n oer ac yn llwydaidd, ac fe ddaw\u2019r lliw yn o\u0302l wrth i\u2019r gymuned ddod yn fyw, nes bod y tudalennau olaf yn disgleirio a\u0302 lliw a chynhesrwydd. Mae ymdrechion Erin i wella ei hardal leol yn heintus, a buan iawn y daw\u2019r gymuned at ei gilydd."}, {"text_idx": "#000015", "text": "Mae neges y llyfr yn bwerus -nid oes raid gwneud pethau mawr, ond mae gweithrediadau bach fel gwneud cymwynas yn gallu cael effaith fawr. Gobeithio y bydd y llyfr yn dangos i blant nad yw arian a chyfoeth yn fesur o\u2019u gwerth, ond fod caredigrwydd a thosturi yn llawer pwysicach."}, {"text_idx": "#000016", "text": "Daw sbardun y stori o brofiadau uniongyrchol yr awdur o orfod byw ar ddim mewn carafa\u0301n pan oedd yn ifanc. Rhanna ei brofiadau o dlodi mewn nodyn yng nghefn y llyfr. Mae o\u2019n awyddus \u2013 ac wedi llwyddo yn fy nhyb i \u2013 i dynnu sylw at y rheiny sydd yn llai ffodus na ni yn y gymdeithas, ond sydd ddim llai pwysig."}, {"text_idx": "#000017", "text": "Yn o\u0302l y Joseph Rowntree Foundation, mae bron i 15 miliwn o oedolion yn byw mewn tlodi yn y DU, gan gynnwys 4.3 miliwn o blant. Gyda chostau a biliau yn cynyddu pob dydd, nid yw hyn yn rhywbeth sy\u2019n mynd i ddiflannu ac mae\u2019n bur debyg y bydd yr anghyfartaledd yn cynyddu. Yn aml rydym ni\u2019n osgoi trafod y peth, efallai oherwydd diffyg dealltwriaeth neu embaras, ond mae\u2019r llyfr yn caniata\u0301u i gychwyn sgwrs, mewn ffordd empathetig, gyda\u2019r plant lleiaf."}, {"text_idx": "#000018", "text": "Rhaid i ni ddangos cariad a pharch at ein gilydd, gan gynnig cymorth i\u2019r rhai sy\u2019n profi cyfnod anodd\u2013 dydach chi byth yn gwybod pryd fyddwch chi angen help llaw eich hun..."}, {"text_idx": "#000019", "text": "addasiadtlodicaredigrwyddffuglencymunedcyfeillgarwchdwyieithogllyfr lluniauteimladausymud cartrefDatblygiad personol a chymdeithasolteuluempathi"}, {"text_idx": "#000023", "text": "Nid ydym yn gyfrifol am gynnwys gwefannau allanol."}, {"text_idx": "#000025", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000026", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]